
ΕΛΛΗΝΙΚΗ ΔΗΜΟΚΡΑΤΙΑ

ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τετάρτη, 15 Ιουλίου 2026

ΔΕΛΤΙΟ ΤΥΠΟY

Έρευνες προς εντοπισμό αγνοούμενου αλιέα στον Θερμαϊκό Κόλπο-Θάνατος γυναίκας στα Χανιά - Θάνατος άνδρα στην Κερατέα - Κατάσχεση αλιευμάτων και καταδυτικού εξοπλισμού στην Κόρινθο - Διακομιδές ασθενών

Τις βραδινές ώρες χθες, ενημερώθηκαν οι Λιμενικές Αρχές της Θεσσαλονίκης, της Νέας Μηχανιώνας, των Νέων Μουδανιών και της Σκάλας Κατερίνης για περιστατικό αγνοούμενου 69χρονου ημεδαπού αλιέα, στη θαλάσσια περιοχή Ποταμού Επανομής Θερμαϊκού Κόλπου. Συγκεκριμένα,  ο 69χρονος,τις μεσημβρινές ώρες χθες, είχε μεταβεί με μία 67χρονη ημεδαπή για διενέργεια αλιείας στην ανωτέρω περιοχή, όπου μετά από ανατροπή του ιδιωτικού σκάφους στο οποίο επέβαιναν, βρέθηκαν εντός της θάλασσας. Η ημεδαπή εξήλθε στην ακτή με τη συνδρομή ενός ιδιώτη, ενώ στη συνέχεια διακομίστηκε με ασθενοφόρο όχημα του ΕΚΑΒ στο Πανεπιστημιακό Γενικό Νοσοκομείο Θεσσαλονίκης ΑΧΕΠΑ, για ιατρική περίθαλψη. Υπό τον συντονισμό του Ενιαίου Κέντρου Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. ξεκίνησαν έρευνες προς εντοπισμό του 69χρονου, από πέντε (5) Περιπολικά σκάφη Λ.Σ.-ΕΛ.ΑΚΤ. (ΠΛΣ), ένα σκάφος της Εθνικής Ομάδας Διάσωσης (Ε.Ο.Δ.) και έναν ιδιώτη δύτη, ενώ επιπλέον, απογειώθηκαν για την περιοχή ένα ελικόπτερο της Πολεμικής Αεροπορίας, ένα ελικόπτερο του Λ.Σ.-ΕΛ.-ΑΚΤ. και ένα αεροπλάνο του Λ.Σ.-ΕΛ.ΑΚΤ. Παράλληλα επιχείρησαν Περιπολικά οχήματα Λ.Σ.-ΕΛ.ΑΚΤ., από ξηράς. Κατά τη διάρκεια περιπολίας, εντοπίστηκε το εν λόγω ιδιωτικό σκάφος ανεστραμμένο πλησίον της ακτής, στη θαλάσσια περιοχή Ναυαγίου Άκρας Επανομής. Εντός του σκάφους, βρέθηκαν ταυτοποιητικά έγγραφα που ανήκουν στον 69χρονο. Οι έρευνες συνεχίζονται, με αρνητικά μέχρι στιγμής αποτελέσματα, ενώ τυχόν εξελίξεις θα γνωστοποιηθούν με νεότερο Δελτίο Τύπου. Προανάκριση διενεργείται από το Α’ Λιμενικό Τμήμα Νέας Μηχανιώνας του Κεντρικού Λιμεναρχείου Θεσσαλονίκης.

*****
Τις μεσημβρινές ώρες σήμερα, ενημερώθηκε το Α’ Λιμενικό Τμήμα Χανίων ότι μια 78χρονηαλλοδαπή ανασύρθηκε χωρίς τις αισθήσεις της από τη θαλάσσια περιοχή ¨ΚΑΤΩ ΣΤΑΛΟΣ¨ Χανίων. Η γυναίκα μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Χανίων, όπου διαπιστώθηκε ο θάνατός της. Από τοΑ’ Λιμενικό Τμήμα του Κεντρικού Λιμεναρχείου Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Κρήτης.
*****
Τις μεσημβρινές ώρες σήμερα, ενημερώθηκε το Κεντρικό Λιμεναρχείο Λαυρίου ότι ένας 78χρονοςημεδαπός ανασύρθηκε χωρίς τις αισθήσεις του από τη θαλάσσια περιοχή ¨ΒΡΩΜΟΠΟΥΣΙ¨ Κερατέας. Ο άνδρας μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Αττικής «ΣΙΣΜΑΝΟΓΛΕΙΟ», όπου διαπιστώθηκε ο θάνατός του. Από το Κεντρικό Λιμεναρχείο Λαυρίου που διενεργεί την προανάκριση, παραγγέλθηκε η διενέργεια νεκροψίας-νεκροτομής από το Εργαστήριο Ιατροδικαστικής και τοξικολογίας της Ιατρικής Σχολής του Εθνικού και Καποδιστριακού Πανεπιστημίου Αθηνών.

          ***** 
Τις βραδινές ώρες χθες, στο πλαίσιο περιπολίας από πλήρωμα Περιπολικού σκάφους Λ.Σ.-ΕΛ.ΑΚΤ. καθώς και από στελέχη του Γραφείου Ασφάλειας της Λιμενικής Αρχής Κορίνθου, εντοπίστηκε στη θαλάσσια περιοχή «ΣΤΡΑΒΑ» του Κορινθιακού Κόλπου, ταχύπλοο (Τ/Χ) σκάφος με τρεις (03) ημεδαπούς επιβαίνοντες, να κινείται ύποπτα. Σε έλεγχο που διενεργήθηκε στο ανωτέρω σκάφος, εντοπίστηκαν διάφορα αλιεύματα, τα οποία είχαν αλιευθεί με τη χρήση καταδυτικής συσκευής και υποβρύχιου φωτός. Από το Λιμεναρχείο Κορίνθου, που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων, ενώ κατασχέθηκαν ο καταδυτικός εξοπλισμός καθώς και τα παράνομα αλιεύματα.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-51χρονου, από το λιμάνι της Πάρου στο λιμάνι της Σύρου με το Ε/Γ-Τ/Ρ «ΚΥΡΙΑΡΧΟΣ V» Ν.Ν. 67,
-81χρονου, από το λιμάνι της Καλύμνου στο λιμάνι Μαστιχαρίου Κω, με το Ε/Γ-Τ/Ρ “ΛΟΜΠΥ” Ν.Σ. 624,
-91χρονης και 89χρονης, από το λιμάνι Επισκοπής Καλάμου της Λευκάδας στο λιμάνι του Μύτικα Αιτωλοακαρνανίας, με το θαλάσσιο ταξί «ΝΤΟΛΦΙΝ ΕΞΠΡΕΣ ΙΙ» Ν.Λ. 313,
-32χρονης και 80χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.,
-72χρονου, από το λιμάνι της Σκιάθου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001,
-3χρονου, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001 και
-33χρονου και 21χρονου, από το λιμάνι του Κουφονησίου στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ V»N.N. 67.

